Llíria homenatja jóvens esportistes locals pels seus èxits en karate i handbol
05 de juny de 2025

L'Ajuntament de Llíria ha oferit esta vesprada una recepció a un grup de jóvens esportistes de la localitat pels èxits obtinguts en diferents competicions autonòmiques i nacionals. Una representació de la Corporació municipal, encapçalada per l'alcalde Joanma Miguel i l'edil d'Esports Nico Marco, han participat en este homenatge.

En la modalitat de karate, han rebut este reconeixement Miguel Cariñena, campió autonòmic de Kumite Infantil -40 Kg; Laia Verdeguer, campiona autonòmica de Kumite Infantil -36 Kg; Jimena Rodenas, subcampiona autonòmica de Kumite Infantil -30 Kg; Pablo Sánchez, subcampió autonòmic de Kumite Infantil -30 Kg; i Alba Peñarrocha subcampiona autonòmica de Kumite Precadet +50 Kg.

A més, Jimena Rodenas va aconseguir la medalla de bronze en el Campionat d'Espanya Infantil celebrat a Logronyo, per al qual també van ser seleccionats, per la Federació Valenciana de Karate, Miguel Cariñena i Laia Verdeguer.

Igualment, l'Ajuntament de Llíria ha volgut homenatjar dos jugadores d'handbol del municipi, Ainara Bellod i  Aitana Manuel, que militen en el Club Balonmano Morvedre, i amb el qual es van proclamar campiones d'Espanya en categoria juvenil.

Finalment, s'ha distingit als també esportistes d'esta disciplina, Alejandro Tebar i Marc Saiz, del Club Balonmano Mislata, i Berta Mir, del Grup USA Handbol Mislata, per la seua participació en el Campionat d'Espanya.

L'alcalde Joanma Miguel ha felicitat este grup de jóvens “per estos magnífics resultats aconseguits gràcies a la seua constància i esperit de superació, i que sempre representen un gran orgull per a la nostra ciutat”.

Per part seua, el regidor d'Esports, Nico Marco, s'ha sumat també a estes felicitacions “per uns èxits que es revaliden com és en el cas del karate, i sorgixen nous destacats esportistes com en l'handbol, que es van formar en el planter del club de Llíria".